Русия има посолство в Баку. Азербайджан има дипломатическо представителство в Москва, както и генерални консулства в Санкт Петербург и Екатеринбург. Над половини милион азербайджанци живеят в Русия, както и най-голямата руска диаспора в региона се намира в Азербайджан. По време на президентския си мандат, Дмитрий Медведев обявява, че народите на Русия и Азербайджан са обвързани с „най-близко приятелство и връзки на доверие“. Отношенията между двете страни остават приятелски и близки, но между тях съществуват и разногласия по въпроси като Нагорно-карабахския конфликт, конфликта в Абхазия и Южна Осетия и правния статут на Каспийско море. И двете страни са изправени пред възможна заплаха от евентуални сепаратистки движения на Лезгинци. Някои анализатори твърдят, че Русия остава неутрална и дори до някава степен подпомага Азербайджан в конфликта в Карабах в началото на 90-те, но това е било преустановено след поемането на властта от Алчибей и националистическото управление на Азербайджан, което става причина Русия да подпише много военни споразумения с Армения. Тези събития, както и тези от „Черния януари“ са повод за появата на недоверие към Русия предимно сред националистите в азербайджанското общество. Според проучване направено през 2007 година, около 80% от азербайджанците одобряват добрите отношения с Русия, но след войната с Грузия този процент намалява до 52%. Русофобията никога не е била често срещана в Азербайджан и азербайджанското правителство е твърдо решено да пази правата на етническите руснаци в Азербайджан. Съществува обаче неприязън към руснаци, които имат роднински връзки с арменци. Азербайджанците често стават обект на дискриминация в Русия, поради често срещаната „кавказофобия“ след чеченските войни. Като основна причина за това явление се смята неспособността на руснаците да различават азерите от други кавказски народи.